हमारी वर्तमान राजनीतिक विचारधारा के लिहाज से सर्वाधिक ईमानदार, चरित्रवान एवं बेदाग छवि वाले राजनेताओं में से एक माननीय का कहना है कि सेनाध्यक्ष जेनरल वी.के. सिंह को बर्खास्त किया जाना चाहिए। कारण? –कि उन्होंने "गोपनीयता" की नीति को भंग कर दिया है। कौन-सी गोपनीयता? "चिट्ठी-खुलासा" वाली? या "घूँस-पेशकश" वाली?? वे कहेंगे चिट्ठी-खुलासा वाली। तो जनाब, हम भी हिन्दुस्तानी पब्लिक हैं- वर्षों से राजनीति देख रहे हैं, हम जानते हैं कि आपलोगों की "निगाह" कहाँ होती है और "निशाना" कहाँ होता है। बुरबक समझते हैं हमको? आपके पेट में मरोड़ इसलिए नहीं उठा कि जेनरल द्वारा प्रधानमंत्री को लिखी गयी चिट्ठी जाहिर हो गयी और हमारी रक्षा तैयारियों की "गोपनीयता" (पोल) जगजाहिर हो गयी; बल्कि आपको तकलीफ इस बात से है कि जेनरल को चौदह करोड़ की घूँस की जो पेशकश की गयी थी, उस "अति गोपनीय" नीति को उन्होंने जगजाहिर क्यों कर दिया!